กสิกรคาดไตรมาสแรกปีมังกรศก.โต1%
ศูนย์วิจัยกสิกรไทยคาดไตรมาสแรกปี55ศก.ไทยโต 1% หลังไตรมาสสุดท้ายปลายปีติดลบ3.3% คาดทั้งปีขยายตัว3.5-4.8%
6 ม.ค. 2555

ศูนย์วิจัยกสิกรไทยคาดไตรมาสแรกปี55ศก.ไทยโต 1% หลังไตรมาสสุดท้ายปลายปีติดลบ3.3% คาดทั้งปีขยายตัว3.5-4.8% 
นางพิมลวรรณ มหัจฉริยวงศ์ ผู้ช่วยกรรมการผู้จัดการ ศูนย์วิจัยกสิกรไทย กล่าวว่า เศรษฐกิจไทยในปี 55 มีแนวโน้มฟื้นตัวจากการขับเคลื่อนเศรษฐกิจภายในประเทศ ซึ่งมีปัจจัยหนุนจากนโยบายเศรษฐกิจเชิงกระตุ้นของรัฐบาล รวมถึงการฟื้นฟูประเทศและการลงทุนสืบเนื่องจากเหตุอุทกภัย  
ข้อมูลตัวเลขที่ ประเมินเศรษฐกิจไทยปี 2555 กรณีพื้นฐานขยายตัวที่ 4.3% หรืออยู่ในช่วง 3.5-4.8% โดยการบริโภคภาคเอกชนขยายตัว 2.8% การลงทุนขยายตัว 5.5% การส่งออกและการนำเข้าขยายตัวในอัตราเดียวกันที่ 5% ดุลการค้าเกินดุล 27.8 พันล้านเหรียญสหรัฐ ดุลบัญชีเดินสะพัดเกินดุล 12.8 พันล้านเหรียญสหรัฐ และอัตราเงินเฟ้อทั่วไปอยู่ที่  3.9% โดยที่ครึ่งปีแรกเงินเฟ้อชะลอตัว แต่จะเร่งตัวขึ้นในช่วงครึ่งปีหลัง
อย่างไรก็ตาม ศูนย์วิจัยกสิกรฯ ประเมินในกรณีเลวร้ายสุด วิกฤตหนี้ยุโรปทำให้เศรษฐกิจยูโรโซนเข้าสู่ภาวะถดถอย โดยอาจจะติดลบ 3.5% ซึ่งจะส่งผลกระทบต่อการส่งออกทั่วโลก รวมถึงการส่งออกของไทยที่อาจจะติดลบ 8% และทำให้เศรษฐกิจไทยขยายตัวได้เพียง 1%
"หากส่งออกหดตัวมาก แต่ยังมีกลไกภาครัฐมาช่วยกระตุ้น ทั้งการนโยบายเพิ่มรายได้ การลงทุนเกี่ยวกับการบริหารจัดการน้ำ ซึ่งจะทำให้การลงทุนภาคเอกชนขยายตัวตาม จึงยังทำให้เศรษฐกิจไทยยังไม่ถึงขั้นติดลบ แต่ยังขยายตัวได้เล็กน้อย"นางพิมลวรรณ กล่าว
ทั้งนี้ มีประเด็นที่น่ากังวลคือสัดส่วนการลงทุนโดยตรง (FDI) จากต่างประเทศที่เข้ามาในไทยลดลงจากอดีต โดยพบว่าในปี 54 มี FDI ลดลงมาก โดยเฉพาะหลังเกิดเหตุอุกภัย ดังนั้น ภาครัฐคงต้องเร่งสร้างความชัดเจนให้เกิดขึ้นในการจัดทำแผนการบริหารจัดการน้ำอย่างเป็นรูปธรรม และควรเริ่มดำเนินการให้มีความคืบหน้าชัดเจนตั้งแต่ไตรมาส 1/55 เพื่อสร้างความเชื่อมั่นและให้ทันรับมือน้ำในฤดูกาลที่จะมาถึง ขณะเดียวกันภาครัฐต้องเร่งพัฒนานิคมอุตสาหกรรมในทำเลพื้นที่ที่มีศักยภาพเพื่อรองรับการลงทุนในอนาคต